Nótaest Tatabányán!

     Diákkorunkban (és az után is) gyakran előfordult, hogy felkerestünk egy-egy jó szórakozó helyet és a sörözés és beszélgetés után „nótaestbe” torkollott a hangulatunk. Bányász, erdész, kohász és magyar nótákat énekeltünk, amolyan spontán módon.
     Nem így volt ez Tatabányán, ahol szervezett módon, a következő kis versikével invitálták a közelmúltban a fiatal és idősebb OMBKE tagokat a „Nótaestre”:
Tatabányán nincs Leányvár,
de a fiatalság nótaestre invitál.
Ha emelnéd az est hangulatát,
 ne légy rest leadni a kvótád, 
s megválasztani az itókád,
így látogasd meg Kertvárosban a „Krisztinát”.
Hogy más program ne legyen kifogás,
2014. Szent Mihály havának 19. napján
17,00 álljon határidőnaplód ezen oldalán.
Nótákban, jó kedvben nem lesz hiány,
mégis fontos kellék  a nótatár.
Ölts magadra egy kényelmes gúnyát,
hogy ne piszkítsd be egyenruhád.

     Tehát 2014. szeptember 19.-én 17 órakor a kertvárosi „Krisztina Sörözőben” az OMBKE Tatabányai Helyi Szervezetének rendezésében „Nótaestre” jöttek el az ország különböző felsőfokú iskoláiban (Sopron, Miskolc, Dunaújvárosból, Budapest) végzett vagy még tanuló fiatalok és a helyi idősebb OMBKE tagok. Összesen 25-en ültek – a kellemes időben – a nagyrészt nyitott kerti pavilon alatt.
     A Tatabányai Helyi Szervezet vezetősége sokat gondolkozott azon, hogyan lehetne folytatni a 2014. évben sorozatban megrendezett „Balek oktatást”? A helyzetet úgy értékelték, hogy rossz lenne a korábban összehozott fiatalságot elveszíteni, a lelkesedést megtörni. Ennek érdekében az összejöveteleket tovább kell folytatni. Így jött az ötlet, hogy a soproni, miskolci egyetemeken már hagyományos „Nótaesteket” honosítsák meg Tatabányán is.
     Az első nótázás szeptember 19-én rendkívül jól sikerült. A sikerhez hozzájárult a két fiatal főszervező: Bacsó Barbara és Hermann Adrien, Hegedűs Balázs cantus praeses és a mindenért felelős Izing Ferenc titkár. Többek között Ők voltak azok, akik összeállították a daltanulási és ismeretterjesztő programot és az estet szakszerűen levezényelték. A következőkben felsoroljuk a program főbb momentumait:
· Mindenek előtt a Bányász-, Erdész-, Kohász Himnuszok eléneklésére került sor, majd a cantus praeses ismertette azok keletkezését, a velük kapcsolatos történeteket, hagyományokat. A titkár és az aktív résztvevők közül a fiatalok kiegészítéseket fűztek a témához.
· Ezek után a fiatalok javaslatot tettek arra, hogy mindenki ismerkedjen meg egymással. Javaslatuk az volt, hogy egy-egy dal eléneklése és elemzése után, egymást követően három, négy ember álljon fel és mondjon magáról néhány mondatot. Ez a bemutatkozás nagyon jól sikerült, mert rengeteg tanulságos és humoros szöveg hangzott el és olyan dolgokat tudtunk meg egymásról, amit nem is gondoltunk volna.
· Egyes dalok éneklése először kissé vérszegényen, majd ismételgetve,  erőteljesebben hangzottak el. Így került sor a következő dalok eléneklésére, a zárójelben ismertetett kiegészítésekkel: „Mi lenne, hogyha…”; „Az erdésznek jól megy dolga” (új versszakokkal kiegészítve); „Hej, kocsmáros egy telt kupát…” (szólóval és kórussal); „Ergo Bibamus”; „Tisztelet a bányász szaknak” (szólóval és kórussal, a „Szeretettel nyújtsanak kezet” éneklése közben a korsó két dobbantásával. Megjegyzés: ismétlés után nincs dobogás); „Szép kis város Selmecbánya” (Megjegyzés a fiataloktól: a soproni egyetemistáknál a 4. versszakot csak azok énekelhetik, akik voltak már Selmecbányán; a miskolciak pedig csak Selmecbányán dalolják ezt a versszakot.); „Boldogtalan az az anya”; „Geológus nóta” (új versszakokkal kiegészítve); „Aki bányász akar lenni”.
· A szünet után következett Hegedűs Balázs szólójával és a karral a ”Még azt mondják nem merek”; az „1848”; a „Brennbergi nóta”; a Flandorffer utca” című dalok eléneklése.
·  A dalok elhangzása közben az egyik soproni diák javasolta, hogy a résztvevők vegyenek részt egy játékon. A játék lényege, hogy az első asztalnál ülő személy korsójával dobbant, feláll, „Vivát OMBKE” szöveget elmondja, kiissza korsója tartalmát, leül majd a második, harmadik, ….  25. személy ezt ismétli. Közben stopperrel mérik az időt, amelyet végül elosztanak a résztvevők számával. Az így kialakult eredményt lehet később megdönteni. A játék hangos buzdítással, derültséggel és a korsók teljes kiürítésével zajlott.
· A játék után a társaság még vidámabban énekelte az „Útján e világnak, az „Öntésznóta”, a „Szép az ifjúság”, a „Heidelbergi nóta” című dalokat.
     A „Nótaest” végén a résztvevők állva, vigyázban majd összeölelkezve énekelték el a „Gaudeamus igitur” és a „Ballag már a vén diák” című örökzöld dallamokat. A rendezvény hivatalos befejezése után, főleg a fiatalok, még hosszan beszélgettek,  énekeltek, élvezték a kellemes időt és az együttlétet és megtekintették az idei selmeci kirándulás képeit, felidézték az élményeket.
Sóki Imre

